Foto: O‘MAA O‘zbekistonda kasanachilar bilan ishlaydigan tadbirkorlarga 500 mlrd so‘m ajratiladi. Bu haqda prezident matbuot kotibi Sherzod Asadov xabar berdi. Shavkat Mirziyoyev raisligida 19 aprel kuni o‘tkazilgan yig‘ilishda kasanachilikni rivojlantirish xotin-qizlar, nogironligi bor aholini ish bilan ta’minlash uchun yaxshi imkoniyat ekanligi ta’kidlandi. Shu munosabat bilan, kasanachilar bilan ishlaydigan tadbirkorlarga:   oilaviy tadbirkorlik dasturidan 500 milliard so‘m yo‘naltiriladi;   oladigan kreditlari bo‘yicha Tadbirkorlik jamg‘armasidan 75 foizlik kafillik beriladi hamda foiz xarajatlarining 10 foizdan yuqori qismi qoplab beriladi. Kasanachilarga esa: o‘zini o‘zi band qilgan fuqarolar kabi faqat ijtimoiy soliq to‘lash imkoniyati beriladi;   olis hududda ishlayotgan kasanachilarning dastlabki 1 oylik ish haqi davlat tomonidan qoplab beriladi. Viloyat hokimlariga ushbu imkoniyatlardan foydalanib yil yakuniga qadar 100 ming nafar aholining bandligini ta’minlash topshirildi.